Diari Oficial de la Generalitat Valenciana


Sumari del DOGV 9636, del 11-07-2023 (2023/7886)

RESOLUCIÓ de 7 de juliol de 2023, del secretari autonòmic d'Educació i Formació Professional, per la qual es crea la Xarxa Coeducacentres i es regulen els requisits de participació i reconeixement de centres docents adherits a aquesta a la Comunitat Valenciana durant els cursos 2023-2024 i 2024-2025.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9636

Data del DOGV
:   11-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7886


Data del document
:   07-07-2023

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 7 de juliol de 2023, del secretari autonòmic d'Educació i Formació Professional, per la qual es crea la Xarxa Coeducacentres i es regulen els requisits de participació i reconeixement de centres docents adherits a aquesta a la Comunitat Valenciana durant els cursos 2023-2024 i 2024-2025. [2023/7886]  
Índex  
  
Primer. Objecte i àmbit d'aplicació  
Segon. Finalitat i compromisos  
Tercer. Objectius  
Quart. Equip coordinador de centre. Funcions i adaptacions  
Cinqué. Estructura del programa Coeducacentres  
Sisé. Sol·licitud d'incorporació a la Xarxa Coeducacentres  
Seté. Admissió de centres integrants de la Xarxa Coeducacentres  
Huité. Procediment per al segon any Coeducacentres  
Nové. Personal formador i dinamitzador  
Desé. Seguiment i suport a la Xarxa Coeducacentres  
Onzé. Avaluació del programa Coeducacentres  
Dotzé. Reconeixement dels centres i del professorat  
Tretzé. Intercanvi d'experiències de bones pràctiques coeducatives. Jornada Intercentres  
Catorzé. Segell Coeducacentres  
Quinzé. Incidència en el pressupost de la Generalitat  
Setzé. Difusió i promoció  
Disseté. Eficàcia  
Annex I. Sessions explicatives  
Annex II. Estructura de la formació. Blocs de continguts i sessions  
  
Annex III. Calendari d'actuacions  
  
  
La Carta del Consell d'Europa sobre l'educació per a la ciutadania democràtica i l'educació en Drets Humans (Recomanació CM/Rec 2010), dins del seus objectius i principis estableix com a element fonamental de tota educació per a la ciutadania democràtica i els drets humans la consciència del valor de la diversitat i la igualtat, inclosa la igualtat entre homes i dones; per aconseguir-ho és essencial adquirir els coneixements, les aptituds personals i socials i la comprensió que permeten reduir els conflictes, apreciar i comprendre millor les diferències entre creences i grups ètnics, establir un respecte mutu per la dignitat humana i els valors compartits, fomentar el diàleg i promoure la no violència per a la resolució dels problemes i els conflictes.  
  
El Conveni del Consell d'Europa sobre prevenció i lluita contra la violència contra les dones i la violència domèstica, també conegut com a Conveni d'Istanbul o Convenció d'Istanbul, és una convenció del Consell d'Europa que es va presentar a Istanbul en 2011 i està en vigor a Europa des de l'1 d'agost de 2014. És el primer instrument de caràcter vinculant en l'àmbit europeu en matèria de violència contra la dona i violència domèstica, i és considerat el tractat internacional més complet i de major abast sobre la lluita contra la violència contra les dones i la violència domèstica.  
La Constitució Espanyola, de 29 de desembre (BOE 311, 29.12.1978), proclama el principi d'igualtat davant la llei i estableix que els poders públics promouran les condicions perquè la llibertat, la igualtat de l'individu i dels grups en els quals s'integra siguen reals i efectives.  
La Llei orgànica 1/2004, de 28 de desembre, de mesures de protecció integral contra la violència de gènere (BOE 313, 29.12.2004), manifesta en relació a la violència de gènere que es tracta d'una violència que es dirigeix sobre les dones pel fet mateix de ser-ho, per ser considerades, pels seus agressors, mancades dels drets mínims de llibertat, respecte i capacitat de decisió.  
La Llei orgànica 2/2006, de 3 de maig, d'educació, és la llei bàsica del sistema educatiu. Aquesta ha estat modificada per la Llei orgànica 3/2020, de 29 de desembre (BOE 340, 30.12.2020), la qual adopta un enfocament d'igualtat de gènere a través de la coeducació i fomenta en totes les etapes l'aprenentatge de la igualtat efectiva de dones i homes, la prevenció de la violència de gènere i el respecte a la diversitat afectiva i sexual, introduint en Educació Secundària Obligatòria l'orientació educativa i professional de l'alumnat amb perspectiva inclusiva i no sexista.  
La Llei orgànica 3/2007, de 22 de març per a la igualtat efectiva de dones i homes (BOE 71, 23.03.2007) que en l'article 24 apartat e, explicita la necessària cooperació amb la resta de les Administracions educatives per al desenvolupament de projectes i programes dirigits a fomentar el coneixement i la difusió, entre les persones de la comunitat educativa, dels principis de coeducació i d'igualtat efectiva entre dones i homes.  
La Llei orgànica 8/2021, de 4 de juny, de protecció integral a la infància i a l'adolescència contra la violència (BOE 134, 05.06.2021), té per objecte garantir els drets fonamentals dels xiquets, xiquetes i adolescents a la seua integritat física, psíquica, psicològica i moral davant de qualsevol forma de violència, assegurant el lliure desenvolupament de la seua personalitat i establint mesures de protecció integral, que incloguen la sensibilització, la prevenció, la detecció precoç, la protecció i la reparació del mal en tots els àmbits en els quals es desenvolupa la seua vida.  
La Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana (DOGV 6912, 28.11.2012) dedica la secció primera del capítol I del títol II a les mesures de prevenció de la violència contra la dona en l'àmbit educatiu i fa referència explícita a la coeducació a l'article 22. Cal destacar la referència a impulsar mesures tendents a millorar les habilitats educatives de pares i mares a fi que formen als seus fills i filles en el respecte als drets dels altres.  
La Llei 10/2014, de 29 de desembre, de la Generalitat, de salut de la Comunitat Valenciana (DOGV 7434, 31.12.2014), modificada per la Llei 8/2018, de 20 d'abril, de la Generalitat (DOGV 8279, 23.04.2018), estableix en l'article 54, «Drets generals i àmbit d'aplicació», que tots els menors tenen dret a la protecció i a l'atenció sanitària, així com a les cures necessàries per a la seua salut i benestar en la seua qualitat d'usuaris i pacients del Sistema Valencià de Salut. L'article 59 estableix que les accions en matèria de salut escolar exigeixen l'actuació coordinada dels departaments competents en matèria de sanitat i educació. En la Resolució conjunta de 18 de novembre de 2022, de la Direcció General d'Inclusió Educativa i de la Direcció General de Salut Pública i Addiccions, per la qual s'estableix el protocol d'actuació per a la detecció de conductes d'abús o tràfic de drogues i altres addiccions (DOGV 9481, 30.11.2022).  
La Llei 8/2017, de 7 d'abril, de la Generalitat, integral del reconeixement del dret a la identitat i a l'expressió de gènere a la Comunitat Valenciana, tracta en el capítol II diferents mesures en l'àmbit de l'educació en matèria d'identitat i expressió de gènere, diversitat sexual i familiar (DOGV 8019, 11.04.2017).  
La Llei 15/2017, de 10 de novembre, de la Generalitat, de polítiques integrals de joventut (DOGV 8168, 13.11.2017), defineix el seu àmbit d'aplicació a les persones entre 12 i 30 anys, les dues edats incloses, i estableix que els poders públics impulsaran la cultura participativa de les persones joves per tal de millorar els sistemes i les estructures democràtiques, i també garantir-los l'exercici d'un paper actiu de transformació i el canvi de la societat amb la seua intervenció en els afers públics.  
  
La Llei 23/2018, de 29 de novembre, de la Generalitat, d'igualtat de les persones LGTBI, tracta en determinats articles mesures que cal tindre en compte en l'àmbit de l'educació (DOGV 8436, 03.12.2018).  
La Llei 26/2018, de 21 de desembre, de la Generalitat, de drets i garanties de la infància i adolescència (DOGV 8450, 24.12.2018), esmenta el pla d'igualtat i convivència, i indica que en tots els procediments s'ha de respectar un espai de comunicació amb els menors, i obliga a fer complir els apartats 1 i 3 de l'article 17 de la Llei, respecte del dret de les persones menors d'edat a ser informades, oïdes i escoltades. En l'article 10 es tracta l'abordatge integral de la violència contra la infància i l'adolescència.  
El Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana (DOGV 6376, 14.10.2010), estableix que anualment, el Consell Escolar de la Comunitat Valenciana elaborarà i farà públic un informe sobre l'estat i situació del sistema educatiu valencià.  
Els decrets del Consell pels quals s'estableixen l'ordenació i currículum de les etapes d'Educació Infantil, Primària, Secundària Obligatòria i Batxillerat (Decret 100/2022, Decret 106/2022, Decret 107/2022 i Decret 108/2022) indiquen, per tal de fomentar la integració de les competències clau que els centres han de planificar i portar a la pràctica de forma continuada estratègies i actuacions per a potenciar la igualtat d'oportunitats i sensibilitzar la comunitat educativa cap a aspectes com la coeducació, la perspectiva de gènere i els hàbits i valors relacionats amb l'educació per a la pau, el consum responsable, el desenvolupament sostenible, la consciència democràtica i l'educació afectiu i sexual, com a factors essencials que contribueixen al benestar emocional, individual i col·lectiu.  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià (DOGV 8356, 07.08.2018), té com a objecte establir i regular els principis i les actuacions encaminades al desenvolupament d'un model inclusiu en el sistema educatiu valencià per a fer efectius els principis d'equitat i igualtat d'oportunitats en l'accés, participació, permanència i progrés de tot l'alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones, en especial d'aquelles que es troben en situació de major vulnerabilitat i en risc d'exclusió.  
  
El Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional (DOGV 8693, 09.12.2019) va derogar explícitament el Decret 234/1997, de 2 de setembre, pel qual s'aprova el Reglament orgànic i funcional dels instituts d'Educació Secundària (DOGV 3073, 08.09.1997); però, no obstant això, en la disposició transitòria tercera sobre el desenvolupament reglamentari, estableix que, en tot el que s'ajuste a una regulació que es remeta a disposicions, reglamentàries ulteriors, i mentre aquestes no siguen dictades, seran aplicables, en cada cas, les normes vigents, sempre que no s'oposen al que es disposa en el decret esmentat.  
El Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària (DOGV 8689, 02.12.2019) va derogar explícitament el Decret 233/1997, de 2 de setembre, pel qual s'aprova el Reglament orgànic i funcional de les escoles d'Educació Infantil i dels col·legis d'Educació Primària (DOGV 3073, 08.09.1997); no obstant això, en la disposició transitòria tercera sobre el desenvolupament reglamentari, estableix que, en tot el que s'ajuste a una regulació que es remeta a disposicions reglamentàries ulteriors, i mentre aquestes no siguen dictades, seran aplicables, en cada cas, les normes vigents, sempre que no s'oposen al que es disposa en el decret esmentat.  
El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià (DOGV 9099, 03.06.2021), té per objecte regular l'organització de l'orientació educativa i professional en el sistema educatiu valencià perquè, des d'un vessant de drets, inclusiu, intercultural, amb perspectiva de gènere i de forma cooperativa entre tots els agents implicats, contribuïsca a l'optimització dels processos de desenvolupament personal, social, emocional, acadèmic i professional de l'alumnat, garantisca l'orientació al llarg de tot l'itinerari formatiu i acompanye els centres docents en el procés de transformació cap a la inclusió.  
  
El Decret 195/2022, d'11 de novembre, del Consell, d'igualtat i convivència en el sistema educatiu valencià (DOGV 9471, 16.11.2022), determina com a valor de centre constructor d'igualtat i convivència, la prevenció de la violència de gènere, de les violències sexuals i de les violències masclistes a través de la coeducació.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat als centres docents sostinguts amb fons públics del sistema educatiu valencià (DOGV 8540, 03.05.2019), té per objecte regular l'organització de la resposta educativa als centres docents, en el marc de l'educació inclusiva, a fi de garantir l'accés, la participació, la permanència i el progrés de tot l'alumnat, com a nucli del dret fonamental a l'educació i des dels principis de qualitat, igualtat d'oportunitats, equitat i accessibilitat universal.  
L'Ordre 46/2021, de 29 de desembre, de la Conselleria d'Educació Cultura i Esport, per la qual s'aprova el Reglament de funcionament del Consell Escolar de la Comunitat Valenciana (DOGV 9252, 10.01.2022), estableix la creació de la comissió de treball de coeducació.  
  
L'Ordre 10/2023, de 22 de maig, de la Conselleria d'Educació, Cultura i Esports, per la qual es regulen i concreten determinats aspectes de l'organització i funcionament de la orientació educatiu i professional en el sistema educatiu valencià (DOGV 9606, 30.05.23) a l'article 5 estableix una línia estratègica basada en la igualtat, la convivència i el benestar emocional, tenint en compte la coeducació.  
  
Resolució 98/IX, sobre la creació de la figura de coordinador o coordinadora d'igualtat i convivència (a partir d'ara CIC) en tots els centres educatius, aprovada per la Comissió de Política Social i Ocupació en la reunió del 9 de desembre de 2015 (BOC 47, 11.01.2016).  
  
En les resolucions per les quals s'aproven instruccions per a l'organització i el funcionament dels centres durant l'any 2023-2024 apareix el programa Coeducacentres al subapartat: Altres projectes i programes desenvolupats pel centre dins de l'apartat Projecte Educatiu de Centre (a partir d'ara PEC).  
A més, diferents estratègies i plans han incorporat mesures específiques en l'àmbit educatiu, com l'Estratègia valenciana per a la igualtat i la inclusió del poble gitano 2018-2023, l'Estratègia Valenciana de Migracions 2021-2026, l'Estratègia valenciana per a la igualtat de tracte, la no discriminació i la prevenció dels delictes d'odi 2019-2024, Pla estratègic de memòria democràtica de la Comunitat Valenciana (DOGV 9578, 19.04.2023) o el Pla director de coeducació. Pel que fa a l'adopció de l'Estratègia Valenciana de Desenvolupament Sostenible (EDS) 2020-2030, i l'adaptació de l'Agenda 2030 i els Objectius de Desenvolupament Sostenible (ODS) al context educatiu, s'ha aprofundit en la integració dels ODS 4 (educació de qualitat), 5 (igualtat de gènere), 10 (reducció de les desigualtats) i 16 (pau, justícia i institucions sòlides) en les polítiques educatives. Finalment, l'Estratègia d'Intel·ligència Artificial de la Comunitat Valenciana permetrà que l'aprenentatge, en l'àmbit educatiu, siga molt més personalitzat perquè millore el rendiment de l'alumnat i l'eficiència del professorat.  
  
De conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions (DOGV 8572, 17.06.2019), i el Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell (DOGV 8576, 21.06.2019), modificat pel Decret 2/2022, de 10 de febrer, del president de la Generalitat, de modificació del Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell (DOGV 9277, 14.02.2022), resolc:  
  
Primer. Objecte i àmbit d'aplicació  
El programa Coeducacentres implementa diversos eixos i accions del Pla director de coeducació i té com a objectiu principal promoure en tota la comunitat educativa els valors de la cultura de la pau i la igualtat d'oportunitats entre dones i homes i implementar els principis coeducatius, fent una revisió i adaptació dels documents de centre, cosa que suposa traslladar-hi la perspectiva de gènere tenint en compte els continguts, el llenguatge, els espais i els materials pedagògics del centre.  
  
La present resolució a més té per objecte crear la Xarxa Coeducacentres, integrada pels centres educatius públics de titularitat de la Generalitat i privats concertats, que imparteixen ensenyaments de segon cicle d'educació Infantil, Primària, Secundària, Formació Professional, Educació Especial, Escola Oficial d'Idiomes i Formació de Persones Adultes. També pel professorat adscrit a aquests, i que contemplen la incorporació al seu Pla d'Activitats Formatives (a partir d'ara PAF) del programa Coeducacentres en la modalitat de Projecte de Formació en Centres (a partir d'ara PFC). L'objectiu principal és a Coeducacentres portar a la filosofia de centre l'esperit de la coeducació, la cultura de la pau i el bon tracte amb una fonamentació científica, metodològica i pràctica; amb la implicació activa del professorat i el lideratge positiu dels equips directius dels centres interessats.  
  
  
Segon. Finalitat i compromisos  
La Xarxa Coeducacentres és una estructura de centres col·laborativa la finalitat de la qual és impulsar la coeducació, la cultura de pau i el bon tracte entre la comunitat educativa dels centres educatius de la Comunitat Valenciana que participen en el programa.  
Els centres educatius que integren la Xarxa Coeducacentres assumiran els compromisos següents:  
1. Elaboració del Projecte Final Coeducacentres (a partir d'ara PFCCs) i actualització de la web del centre, destacant al web oficial les accions en coeducació que realitza el centre i tindre enllaçada la pàgina web de l'àmbit de coeducació de la Xarxa de Centres de Formació, Innovació i Recursos (a partir d'ara CEFIRE) d'una manera visible i accessible   
(en valencià:   
https://portal.edu.gva.es/coeduca/va/Coeducacentres-23\_25/   
en castellà:   
https://portal.edu.gva.es/coeduca/es/estructura-del-proyecto-castellano/)  
2. Responsabilitat compartida. El professorat, l'alumnat i la resta de sectors que formen part de la comunitat educativa dels centres de la Xarxa Coeducacentres, així com entitats del seu entorn, podran participar en el desenvolupament del programa i en aceptació de la Coeducació, com una responsabilitat comuna. Aquest compromís amb la coeducació quedarà reflectit amb la creació d'un equip format per diferents agents de la comunitat educativa, anomenat equip motor.  
  
3. Comunitat en xarxa. Els centres educatius faran un treball en xarxa, que garantisca la coordinació sistemàtica de totes les persones implicades en la progressiva implantació i consolidació del programa Coeducacentres, per la qual cosa és fonamental que la comunitat educativa reba formació en matèria d'igualtat i coeducació.  
4. Aquests centres es comprometran a implantar progressivament al llarg de dos cursos escolars el programa descrit en aquesta resolució i a col·laborar amb entitats externes, com ajuntaments, mancomunitats, interlocutors comunitaris, diputacions, empreses, associacions empresarials, sindicats i altres agents, que puguen ajudar a complir o millorar els objectius descrits a la present resolució.  
5. Assegurament dels resultats. Els centres docents que formen part de la xarxa han de mantindre un procés de millora contínua global que permeta aconseguir la qualitat que demana la societat i que necessita el sistema educatiu, en especial en relació a la prevenció de la violència contra les dones.  
6. Una representació de cada centre educatiu haurà d'assistir a l'acabament del PFC de 1r i 2n any a la jornada intercentres dissenyada i oferida per la Subdirecció General de la Formació del Professorat (a partir d'ara SDGFP) dirigida al professorat i animant a la participació de l'equip motor realitzant difusió mitjançant els mitjans de comunicació habituals amb les famílies.  
7. Fer ús dels logos per a la difusió del programa tant de manera digital com física.  
  
Tercer. Objectius  
La Xarxa Coeducacentres té els objectius següents:  
a) Consolidar una xarxa de suport als i les docents, que permeta l'intercanvi i optimització d'experiències i recursos en matèria d'igualtat.  
  
b) Consolidar als centres un model de coeducació que facilite la revisió i propostes de millora dels documents oficials del centre per part dels representants de la comunitat educativa que participen dels òrgans de govern col·legiats del centre.  
c) Augmentar el nombre de centres que acrediten competències i experiència en coeducació i continuen la seua formació amb els models que ofereix la Generalitat Valenciana.  
d) Potenciar, des dels centres educatius, la col·laboració real entre alumnat, professorat, famílies i l'entorn econòmic i social territorial per a dinamitzar experiències de coeducació. Així com millorar la relació de la comunitat educativa entre els seus membres.  
e) Acostar a l'alumnat i famílies a una visió crítica constructiva i coeducativa en l'entorn dels centres d'ensenyament.  
f) Difondre la participació en el programa Coeducacentres pels espais dels centres educatius, barri o municipis, fent ús dels logos oficials del programa.  
g) Fomentar l'elaboració de materials didàctics per al desenvolupament d'habilitats i competències en coeducació, així com situacions d'aprenentatge que afavorisquen l'aplicació d'un currículum coeducatiu.  
h) Diagnosticar l'estat de la igualtat, tant des d'un enfocament intern com extern al centre educatiu, que permeta valorar l'evolució del programa i les millores a aplicar.  
i) Crear un DAFO a la finalització del programa que identifique les debilitats, amenaces, fortaleses i oportunitats. Que resumisca el procés, i facilite la continuïtat del programa una vegada haja sigut aplicat.  
j) Incloure de manera transversal la coeducació en totes aquelles accions formatives futures del PAF.  
k) Incloure de manera transversal els principis coeducatius en les programacions d'aula i en el funcionament del centre.  
Aquests objectius es prioritzaran a curt i llarg termini temporalitzant i establint períodes d'aconseguiment.  
  
Quart. Equip coordinador de centre. Funcions i adaptacions  
1. L'equip coordinador de centre.  
Serà designat per l'equip directiu del centre. La coordinació del programa es desenvolupara a través de la persona Coordinadora de l'Acció Formativa (a partir d'ara CAF) en coordinació amb la SDGFP i amb el suport de les persones que l'equip directiu considere. Almenys un membre de l'equip directiu deurà formar part.  
És recomanable que el desenvolupament del programa es realitze de manera coordinada amb: la persona CAF, la comissió d'inclusió, igualtat i convivència (o similar), la persona CIC i l'orientació educativa, a partir de les orientacions rebudes per la persona Coordinadora de la Formació en el Centre, (a partir d'ara CFC). A més si fora necessari també pot formar part de manera puntual qui adquirisca el rol de persona dinamitzadora al llarg de la formació del programa. El càrrec de persona CFC i CAF pot recaure en la mateixa persona. Es disposarà d'hores de coordinació dins del seu horari laboral segons el que estableix la normativa vigent.  
  
2. Les funcions de l'equip coordinador de centre són:  
a) Impulsar el desenvolupament del programa Coeducacentres, amb assessorament del CEFIRE de referència del centre educatiu.  
b) Acompanyar i motivar l'alumnat, famílies, professorat i personal no docent participant en totes les fases i activitats del programa.  
  
c) Participar en les diferents sessions de formació, seguiment i avaluació.  
d) Convocar les sessions de formació amb tots els agents implicats en el programa.  
e) Gestionar, per instrucció de la direcció, l'ús dels recursos del centre que es determinen per al desenvolupament del programa.  
f) La persona CAF, i si cal, junt a la persona o persones que determine l'equip directiu, hauran de participar en les sessions explicatives (Annex I) de cada mòdul organitzades des de la SDGFP. En cas de no poder assistir-hi, haurà de realitzar la visualització de la sessió que quedarà allotjada a l'espai Aules del programa.  
g) Dur a terme qualsevol altra funció que es puga atribuir al programa Coeducacentres, incloses les tasques de coordinació intercentres i/o municipals.  
  
3. Adaptacions  
El programa Coeducacentres s'ofereix a un grup de representants de cadascun dels sectors que formen la comunitat educativa: professorat, alumnat, famílies, personal no docent i altres. És recomanable, en el cas de Primària, que el grup representant de l'alumnat siga dels cursos de 5é i 6é. Posteriorment i de manera progressiva serà d'aplicació a totes les aules possibles fent una transferència directa i adaptada a tot l'alumnat del centre en funció de la seua edat. En el cas del professorat, podrà participar la totalitat del claustre. En tot cas es tindrà en compte la normativa vigent en relació al percentatge mínim necessari per al desenvolupament de l'acció formativa de PFC.  
En el cas d'escoles d'educació infantil de segon cicle (EEI) no caldrà comptar amb el sector d'alumnat. Així com en els casos d'escoles oficials d'idiomes (EOI), centres de formació de persones adultes (FPA) o centres integrats públics de formació professional (CIPFP) no caldrà comptar amb el sector famílies. En el cas de centres d'Educació Especial es deixarà a criteri del centre.  
  
Cinqué. Estructura del programa Coeducacentres  
El programa Coeducacentres s'estructura en 8 blocs de continguts repartits en dos cursos escolars. (Annex II)  
1. PFC primer any: Blocs de l'un al quatre. 15 sessions de dues hores el que suposa un PFC de 30 hores.  
2. PFC segon any: Blocs del cinc al huit. 15 sessions de dues hores el que suposa un PFC de 30 hores.  
Les sessions podran estar a càrrec de personal extern formador expert amb el suport de la SDGFP, persona dinamitzadora, CAF, departament d'orientació o comissió d'inclusió, igualtat i convivència (o similar).  
El desenvolupament dels blocs de continguts i sessions corresponents estaran a disposició en la plataforma Aules prèvia matriculació del professorat que participe al PFC.  
  
Sisé. Sol·licitud d'incorporació a la Xarxa Coeducacentres  
1. D'acord amb el Pla director de coeducació, i el seu eix 2 centrat en la formació permanent del professorat, el centre comunicarà als CEFIRE corresponents les necessitats formatives detectades i la petició de cobrir-les.  
2. Podrà sol·licitar acollir-se a la Xarxa Coeducacentres tot centre educatiu públic o privat concertat de la Comunitat Valenciana que contemple, mitjançant un acord de claustre, la posada en marxa del programa Coeducacentres a través de la modalitat formativa de PFC dins del seu PAF per als cursos escolars 2023-2024 i 2024-2025.  
3. Els centres interessats a incorporar-se a la Xarxa Coeducacentres formalitzaran sol·licitud, a través de la direcció o vicedirecció del centre, mitjançant un tràmit telemàtic en la plataforma OVICE que estarà disponible a partir de l'endemà de la publicació en el DOGV i fins al 20 de setembre.  
https://ovice.gva.es/oficina\_tactica/#/tramita/10724/10719/procedimientos  
4. Es pujarà a través de la plataforma OVICE un primer PDF de l'acta de claustre, extracte d'acta del claustre o certificació de la secretaria del centre educatiu, on quede reflectit l'acord favorable del claustre de compromís d'integració en la Xarxa Coeducacentres i participació en el programa Coeducacentres en modalitat de Projecte de Formació en Centres.  
5. Aquest tràmit no eximeix la gestió de sol·licitud del PAF en centres. Es facilitarà per part de l'administració la informació relativa a l'emplenament de la modalitat formativa del PFC Coeducacentres. Se sol·licitarà a ITACA 3 dins del seu PAF, un PFC Coeducacentres durant els cursos 23/24 i 24/25 en els termes i períodes que establisca la normativa vigent.  
  
Seté. Admissió de centres integrants de la Xarxa Coeducacentres  
Els centres, formaran part de la Xarxa Coeducacentres des del moment en què es registre de manera positiva per l'administració la seua sol·licitud d'ingrés a través de la plataforma OVICE. Únicament es rebrà el segell Coeducacentres en el cas d'acabar satisfactòriament el PFC de primer any i el PFC de segon any.  
  
Huité. Procediment per al segon any Coeducacentres  
Els centres integrants de la Xarxa Coeducacentres hauran de presentar, el segon any de pertinença a la Xarxa Coeducacentres a través de la plataforma OVICE:  
1. L'acta de claustre, extracte d'acta del claustre o certificació de la secretaria del centre educatiu.  
2. El PFCCs del centre d'acord amb les directrius rebudes al llarg de la formació per part de la SDGFP, en format PDF.  
3. Un PDF amb les dades i enllaços a xarxes i webs oficials on, tal i com estableix aquesta resolució, es fa difusió de la xarxa i programa Coeducacentres.  
4. Els documents PDF dels punts anteriors 2 i 3 es deuran lliurar entre el 15 de juny de 2024 i el 20 d'octubre de 2025.  
5. Una vegada lliurats, es revisaran i es donarà el vistiplau per a l'obtenció del segell Coeducacentres.  
Nové. Personal formador i dinamitzador  
Les despeses ocasionades per la formació rebuda per personal extern al centre seran deduïdes de l'assignació econòmica rebuda en cada centre per desenvolupar el PFC. Els centres podran rebre assessorament per part de la SDGFP per a la distribució de les persones ponents en benefici d'un aprofitament dels recursos econòmics. En tot cas es podrà fer ús de les despeses de funcionament del centre.  
  
1. Personal extern formador expert  
Determinades sessions de formació estaran a càrrec de personal expert extern. Aquestes sessions es faran telemàticament en directe de manera síncrona i unidireccional. S'organitzaran des de la Subdirecció General de Formació del Professorat per les persones encarregades del programa amb col·laboració de les assessories del CEFIRE territorials de la Comunitat Valenciana i es farà ús de la plataforma telemàtica oficial de la GVA. Els centres educatius rebran aquesta formació en directe, de manera conjunta, connectats des d'un mateix lloc amb les condicions tècniques adequades i així permetre un bon aprofitament de la sessió. En el cas que no siga possible es buscarà l'opció més adient i s'informarà de les adaptacions adoptades.  
Es podran fer agrupaments, segons la temàtica a tractar, per tipologia de centres o etapes educatives tenint assignada una persona experta externa diferent en cada cas, la qual cosa permet adequar els continguts de manera apropiada. L'organització d'aquests agrupaments correspon a la SDGFP.  
S'inclourà dins d'aquestes sessions una part complementària per a rebre informació sobre experiències de bones pràctiques Coeducacentres.  
Les dates de les sessions amb personal extern seran facilitades per la SDGFP abans del començament de la formació.  
2. Personal extern dinamitzador  
El personal dinamitzador acompanya el centre i dinamitza algunes sessions d'equip motor.  
1. Els centres disposaran d'una relació de personal dinamitzador de les sessions formatives dels diferents blocs del programa que així ho requerisquen. Els centres podran rebre assessorament per a l'elecció de la persona dinamitzadora.  
2. Des de la SDGFP es crearà una comissió per a la selecció del personal que formarà part de la xarxa de persones dinamitzadores del programa Coeducacentres. Es podrà tindre en compte a l'hora de la selecció del personal dinamitzador alguns dels següents criteris:  
a) Tindre la certificació d'haver participat com a membre de claustre en el projecte pilot Coeducacentres durant els cursos 2020-2021, 2021-2022 o 2022-2023.  
b) Que la persona estiga disposada a acudir de manera presencial al centre educatiu per a dinamitzar les sessions.  
c) Que el desenvolupament de les tasques del programa com a personal dinamitzador no produïsca interferències en les funcions docents que té assignades en el centre educatiu on desenvolupa les seues tasques docents.  
d) Haver estat proposat per a ser personal dinamitzador del programa Coeducacentres pel CEFIRE territorial de referència o mostrar el seu interés posant-se en contacte amb l'assessoria corresponent del CEFIRE de referència del seu centre de treball.  
  
Desé. Seguiment i suport a la Xarxa Coeducacentres  
1. La SDGFP serà l'encarregada del seguiment i suport a la Xarxa Coeducacentres per part de l'administració. Serà responsable de definir els objectius, establir les línies bàsiques d'actuació, dissenyar les estratègies de coordinació, realitzar l'avaluació a la finalització del programa i concretar les accions en el seu àmbit d'actuació canalitzant les demandes de formació específica, amb la col·laboració, quan siga necessària, de persones tècniques o expertes d'altres institucions.  
2. Es podran fer visites als centres educatius al llarg de l'aplicació del programa per a fer el seguiment oportú o resoldre qüestions que requerisquen la presència de membres de la SDGFP.  
  
Onzé. Avaluació del programa Coeducacentres  
1. Per a efectuar l'avaluació dels PFCCs, la SDGFP podrà realitzar visites als centres o institucions participants.  
2. Per a l'avaluació del programa es tindrà en compte el grau de consecució dels objectius i els criteris que s'estableixen en aquesta resolució.  
  
Dotzé. Reconeixement dels centres i del professorat  
1. Es podrà reconéixer la formació al professorat participant dels centres seleccionats en la Xarxa Coeducacentres, de conformitat amb el que s'estableix en l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives (DOGV 6893, 31.10.2012). La certificació del reconeixement serà expedida pel servei amb competències en formació del professorat.  
2. El professorat podrà optar per formar part de la xarxa de personal que dinamitza el programa Coeducacentres una vegada haja rebut la certificació d'haver realitzar amb èxit la formació completa del programa i la comissió de selecció valore el compliment dels criteris per fer les tasques de personal dinamitzador del programa Coeducacentres.  
  
3. Els i les participants del programa que pertanyen al sector no docent podran sol·licitar un «faig constar» perquè quede constància de la seua participació en el programa.  
  
Tretzé. Intercanvi d'experiències de bones pràctiques coeducatives. Jornada Intercentres  
Els centres que opten per formar part de la xarxa tenen la possibilitat, a través del projecte i-Moute, de fer observació en aquells centres que s'oferisquen com a amfitrions i que han rebut la formació del projecte pilot Coeducacentres durant els cursos escolars 2020-2021 i 2021-2022.  
A la finalització del PFC de 1r i 2n any i durant el mes de juny de 2024 i 2025 tindrà lloc una jornada d'intercanvi d'experiències de bones pràctiques coeducatives on cada centre podrà compartir o mostrar en una fira coeducativa la trajectòria i treball fet en relació a la coeducació. En aquesta jornada es crearan espais de reflexió per tal de compartir el treball desenvolupat en favor de la igualtat entre homes i dones i la prevenció de la violència contra les dones.  
  
  
Catorzé. Segell Coeducacentres  
Els centres que han participat en el pilotatge del projecte pilot Coeducacentres durant els cursos escolars 2020-2021, 2021-2022 i 2022-2023 podran rebre el segell Coeducacentres. Deuran pujar la documentació referida al resolc huité apartats 2 i 3 a través de la Plataforma OVICE en les dates explicitades en el calendari d'actuacions.  
Efectuada la corresponent avaluació del PFCCs presentat, la SDGFP, formulara una proposta provisional de centres per a l'obtenció del segell Coeducacentres, i la relació motivada de les sol·licituds desestimades. Abans de finalitzar l'any natural de l'acabament del programa, és a dir, abans del 31 de desembre de 2025 s'atorgarà el reconeixement del segell Coeducacentres.  
  
Quinzé. Incidència en el pressupost de la Generalitat  
Aquesta resolució no té cap incidència en el pressupost de la Generalitat.  
  
Setzé. Difusió i promoció  
Al llarg del desenvolupament del programa, es difondran els projectes i experiències realitzats en els diferents centres participants de la Xarxa Coeducacentres fent ús dels logos oficials tant de manera física pels espais del centre com virtual. La SDGFP realitzarà les accions que considere per a la difusió del programa dels centres seleccionats.  
  
Els centres educatius hauran de reflectir en la pàgina web i/o xarxes, segons el que estableix la normativa vigent, la participació en el programa i el desenvolupament d'aquest, així com les activitats que es facen al centre relacionades amb la coeducació i la igualtat entre homes i dones. A la pàgina web de l'àmbit de coeducació de la xarxa CEFIRE es troba la informació relativa al programa Coeducacentres i s'haurà d'enllaçar a més en un lloc visible al web oficial del centre.   
https://portal.edu.gva.es/coeduca/va/COEDUCACENTRES-23\_25/  
  
Desseté. Eficàcia  
La present resolució produirà efectes a partir de l'endemà de la publicació en el Diari Oficial de la Generalitat Valenciana.  
  
València, 7 de juliol de 2023.- El secretari autonòmic d'Educació, Cultura i Esport: Miguel Soler Gracia.